b'\n_START_ARTICLE_\nKme\xc4\x8dki teater\n_START_SECTION_\n1. dejanje\n_START_PARAGRAPH_\nKraj pod Planinami je po zaslugi spretnega \xc5\xbeupana, predvsem pa odli\xc4\x8dne reklame Ale\xc5\xa1a Re\xc5\xa1etarja postal \xc5\xbeivahno letovi\xc5\xa1\xc4\x8de. Dama, ki je pri\xc5\xa1la v goste, je navdu\xc5\xa1ena, vse se ji zdi neznansko romanti\xc4\x8dno, \xc5\xa1e posebej ko izve, da bodo uprizorili kme\xc4\x8dki teater, kjer bodo igrali doma\xc4\x8dini. Najve\xc4\x8d dela in skrbi ima z igro direktor, saj glavna vloga \xc4\x8darovni\xc4\x8dine h\xc4\x8dere \xc5\xa1e ni zasedena. A \xc5\xa1portni in domiselni \xc5\xbdanek v mladi hlevski dekli \xc5\xa0pelci odkrije izvrstno igralko, ki mu je poleg tega \xc5\xa1e zelo v\xc5\xa1e\xc4\x8d. Zalka je huda na An\xc5\xbeeta, ki jo ima za svojo zaro\xc4\x8denko, dekle si domi\xc5\xa1lja, da ljubi Re\xc5\xa1etarja, ki ga pozna \xc5\xbee od malega. Ta ima Zalko rad, a An\xc5\xbee mu je zvest prijatelj, s katerim hodita skupaj na lov, in \xc4\x8dasnikar ne more zlorabiti njegovega zaupanja. Medtem se je romanti\xc4\x8dna dama, ki je sprva obletavala vse gospode po vrsti, osredoto\xc4\x8dila na direktorja, zanj ji je zbudil zanimanje sam Re\xc5\xa1etar, da bi se je znebil.\n_START_SECTION_\n2. dejanje\n_START_PARAGRAPH_\nPredzadnje dejanje igre je sre\xc4\x8dno pod streho, igralci in publika so navdu\xc5\xa1eni, \xc5\xa1e \xc5\xbeupnik z dopadenjem gleda predstavo s svojega vrta. Le Zalika se spet jezi na An\xc5\xbeeta, "stri\xc4\x8dku" se prito\xc5\xbei zaradi fantove lesene igre, ne vedo\xc4\x8d, da je to An\xc5\xbeetu to svetoval sam Re\xc5\xa1etar - neuspeh naj bi dekletu izbil iz glave preveliko zavzetost za teater. Toda Ale\xc5\xa1 spozna, da je taktika slaba, in An\xc5\xbeeta prepri\xc4\x8da, naj le po\xc5\xa1teno zaigra, prikupil se bo Zalki in njenemu o\xc4\x8detu. Zadnje dejanje te\xc4\x8de imenitno, z gromom in bliskom sodeluje celo narava, ki se pripravlja k nevihti. Ko \xc5\xa0pelco kot \xc4\x8darovnico obsodijo na smrt in ona pokli\xc4\x8de satana na pomo\xc4\x8d, se izka\xc5\xbee, da je kozel, ki bi moral odigrati vraga, u\xc5\xa1el. A \xc5\xbee na motorju pridrvi \xc5\xbdanek v maski hudi\xc4\x8da in \xc5\xa0pelco odpelje.\n_START_SECTION_\n3. dejanje\n_START_PARAGRAPH_\nRe\xc5\xa1etar je napisal zelo pohvalno kritiko kme\xc4\x8dkega teatra, na koncu je Zalko in An\xc5\xbeeta javno razglasil za zaro\xc4\x8denca, da o\xc4\x8de \xc5\xbeupan kar debelo pogleda; a \xc4\x8de je Re\xc5\xa1etarju tako prav, bo tudi njemu. Zalka pa kipi od jeze, dokler se ji \xc4\x8dasnikar ne izpove: od srca jo ima rad, ljubi pa tudi njenega o\xc4\x8deta, prijatelja An\xc5\xbeeta in ves ta prelepi kraj, ki mu je postal dom - kam bo \xc5\xa1el, siromak, \xc4\x8de bo vse to izgubil? Zalka naj vzame An\xc5\xbeeta in naj ostane, kot je bilo, pri lepem prijateljstvu, ki naj osre\xc4\x8duje vse tri ... Dekle spozna, da ima "stri\xc4\x8dek" prav, da je An\xc5\xbee njena prava ljubezen, in ko fant to izve, zavriska in Zalko veselo zavrti. Romanti\xc4\x8dna dama to vidi, zelo ji je v\xc5\xa1e\xc4\x8d, od direktorja, ki si ga je prilastila, nemudoma zahteva, naj isto - seveda z njo - stori tudi on.'